**Beretning generalforsamlingen 25. april 2019**

**Bestyrelsens sammensætning.**

Efter generalforsamlingen den 19. april 2018 konstituerede bestyrelsen sig således: Undertegnede fortsatte på formandsposten. Maria er blevet vor nye sekretær. Lars og Hanna er foreningens repræsentanter i Fonden til Bevarelse Af Gamle Bygninger. Herudover bestrider Hanna og Lars jobbet som arrangører af foreningens arrangementer samt udsendelse af vort nyhedsbrev. Birgit er vor nye redaktør på nyhedsbrevt. Mette Mønster blev vor nye kasserer. Birgit Veje er fortsat vor repræsentant i Bevaringsudvalget under Randers Kommune. Birgit som formand og undertegnede som suppleant. Birgit har i beretningsperiode også været formand for Bygningsforbedringsudvalget under Randers Kommune. Birgit er ligeledes vor repræsentant i Midtbyudvalget. Flemming og Ebbe udgør sammen med Birgit et ad hoc udvalg omkring vort projekt med Iguanbryderne.

En kæmpe tak til hele bestyrelsen. Og en speciel tak til Hanna, der selv om hun er gået over i suppleanternes rækker stadig er aktiv bladudbringer og vor ene repræsentant i fondens bestyrelse.

Foreningen har i dag 72 medlemmer alt i alt.

**Bestyrelsesmøder og møder i øvrigt.**

Der har i det forgangne år været afholdt 4 bestyrelsesmøder. Derudover har hele – og ind i mellem dele af bestyrelsen deltaget i orienteringsmøde afholdt af Randers Kommune, møder i Bevaringsudvalget og Bygningsforbedringsudvalget, møder i Fonden til Bevarelse Af Gamle Bygninger. Møder i Midtbyudvalget, samt møde i Landsforeningen.

**Arrangementer:**

17/5 havde vi forårsudflugt gennem De Nedre Byer under levende og inspirerende ledelse af Anne Rostgaard. Gule Rapsmarker, sommer og med 27 deltagere som blev ført gennem områdets historie. Vi så gammel kirkegård, vikingegrave og unikke gårdmiljøer i Tjærby og Vestrup, kaffepause i Albæk og til slut borgbanken i Østrup. Endnu en gang tak til Anne for en dejlig oplevelse.

Tirsdag den 25. september koblede vi os på et arrangement af Venstre i Randers. Her viste tidligere stadsarkitekt, Henri Amsler og stads arkivar Tina Knudsen Jensen rundt i det historiske- nutidige og fortalte om det fremtidige Randers.

På turen blev der på inspirerende og levende vis fortalt om mennesker og byen med baggrund i deres virke i byen.

Der blev sat fokus på de gamle bygninger, disses historie, funktion og bevaring for fremtiden. Det var jo netop året for fredningslovens 100års jubilæum. En dejlig og spændende byvandring anført af de 2 kompetente fortællere. Flere af vore medlemmer deltog inkl. undertegnede.

Den 24. januar i år havde vi besøg af multikunstneren Torkild Junggreen Have og havearkitekten Niels Junggreen Have. Foredraget havde titlen ” Restaurering med Holdninger”. Vi fik indblik i 2 personligheder og for hvem, æstetisk sans, materialernes muligheder, eksperimenterende arbejdsprocesser har været drivkraften i løsningen af de opgaver, de har haft for Slots- og Kulturstyrelsen ved bl.a. Schackenborg og Gråsten Slot. 25 deltagere overværede det fantastiske inspirerende foredrag. Og så var der også smagsprøver fra Torkilds bryggerivirksomhed.

**Andre aktiviteter.**

**Foreningen i medierne.**

Vi har som forening været i de lokale medier 5 gange.

Første gang den 7. februar 2018 med et læserbrev om skulpturernes tilstand i det offentlige rum i kommunens varetægt. Herom senere.

Dernæst en meget fin dækning i Amtsavisen den 26/4 af vor præmiering af Højriis og Rønne Allé 5 Dronningborg.

Den 27/10 bragte Amtsavisen flere artikler. Dels om Iguanbrydernes placering på Tinghuspladsen og dels Erik Mouritsen, Direktør for Sundhed, kultur og omsorg´s Artikel med overskriften ” ”Skulpturerne koster kassen”

Oven på disse betragtninger har vi svaret med læserbreve, at ”Ja kunsten koster kassen”, og at kommunen har et ansvar for de kulturskatte, den har i sin varetægt.

**Forfaldne skulpturer**

En torn i øjet for mange af byens gæster og randersborgere er, at mange af byens skulpturer henstår mere eller mindre amputerede på grund af almindeligt forfald og hærværk.

Disse skulpturer er også en del af kommunens kulturhistorie og en del af det indtryk, vi og byens gæster får af byen.

Lidt er der sket siden. Diana, der står i amtmandsanlæget, har fået sin bue og pil igen, og vi er vidende om at Kunstkonservering Vest i Silkeborg er blevet bedt af kommunen om en vurdering af nogle af skulpturernes tilstand og behovet for evt. renovering. Så vi håber, at der er håb for bl.a. Hjortekiddet i Gethersanlæget og Laurenti Brønd. Så måske?

**Bevaringsudvalget og Bygningsforbedringsudvalget.**

Vort medlemskab af disse 2 udvalg er uvurderlige i forhold til at påvirke/ vejlede vore lokalpolitikere i forhold til bevaring af kommunens bevaringsværdige bygninger. Det er her vi kan komme i direkte dialog med medlemmer af byrådet og kan påvirke byrådets beslutninger.

Alle ansøgninger fra husejere omkring nedrivning, renovering eller ombygninger af bevaringsværdige bygninger i Randers Kommune bliver behandlet her, og der indgives indstillinger til byrådet, som kan vælge at følge indstillingerne eller se bort fra dem.

Udvalget kan i et begrænset omfang yde tilskud til mindre projekter.

**Bygningsbevaringsudvalget** har over en 2-årig periode mulighed for at give tilskud til husejere af bevaringsværdige bygninger. Det er ikke store beløb, det drejer sig om, og pengene er sidste år og i år øremærket til landdistrikterne.

Som tidligere beskrevet har vi formandsposten i begge udvalg.

**Iguanbryderne.**

Opstillingen af springvandet Iguanbryderne på Tinghuspladsen er en langvarig proces, som er i en god gænge. Kommunen har givet grønt lys for at Iguanbryderne, når de skal opstilles, finder placering på Tinghuspladsen.

Kommunen har for længst meddelt at der ikke kan/ vil finde penge til gennemførelse af projektet.

Vi har nu gennem Bevaringsudvalget forespurgt om Miljø- og Teknikudvalget vil være positivt stemt, hvis der kunne findes finansiering gennem sponsorater og fonde. Dette har udvalget svaret positivt på.

Bevaringsudvalget har derfor bevilget penge til ansøgninger til sponsorer og fonde. På anbefaling har vi valgt, at denne fundraising bliver varetaget af ”Underværkets” sekretariat. Der har været afholdt møde med lokale entreprenører, der har afgivet overslag på opstilling af Bryderne. Kunstkonservering Vest er i øjeblikket i gang med en rapport om evt. renovering af selve bronzefigurerne, og sidst men ikke mindst er der kommet tilsagn om økonomisk støtte fra en fond. Ikke nok endnu, men vi er på vej. Afhængige af resultatet lever sagen stadig i bedste velgående.

**Dragonkasernen i Thorsgade.**

I længere tid har der hængt en trussel om, at Slots- og Kulturstyrelsen ville affrede den gamle kaserne. Kasernen blev i sin tid fredet på vores forenings foranledning. Det er med stor glæde, at Slots- og Kulturstyrelsen nu har meddelt, at kasernen alligevel ikke bliver affredet, og at der nu skal udarbejdes et projekt med indretning af bygningerne med lejligheder. Det er Slots- og Kulturstyrelsen, der skal godkende det endelige projekt.

**Præmiering:**

Bestyrelsen er på konstant udkig efter emner til præmiering. Vores søgen resulterer i en årlig tur (for bestyrelsen), hvor vi drager rundt i kommunen og vurderer og finder emner til præmiering.

Det er nødvendigvis ikke hele bygninger eller landskaber vi kigger efter, men det kan også være bygninger, hvor der gennem en begrænset, eller løbende renovering er gjort en indsats for at bevare en bygnings-, haves- eller et grønt områdes oprindelighed med respekt for emnets historie. Vi ser mange ødelæggelser af vore bygningsarv - store som små på trods af kommunens bevaringsudvalg. Fremover er det fortsat en stor opgave for os alle, at fortælle og vejlede både bygnings- og landskabsmæssigt – samt lære os alle, at se kvaliteterne og åbne for de smukke steder, der endnu er, men også have øje for de nye tiltag der sker og tale kvaliteter ind i løsningerne. Utopi - måske, men hvis vi ikke arbejder den vej bliver resultatet uden tvivl skræmmende.

**Fremtidige aktiviteter.**

I forbindelse med vort ønske om udbredelse af kendskabet til vores forening har Birgit udarbejdet en såkaldt ”Flyer”. Hensigten er, at den skal uddeles til skoler, erhvervsskoler, biblioteker og i forbindelse med offentlige begivenheder, møder m.m.

En snart forestående aktivitet er vores forårsarrangement ”Se din by fra Sct. Mortens Kirketårn” Tirsdag den 28. maj. Kl. 18.30 med Ebbe Marxen som fremmedfører.

Vi håber der er interesse for denne unikke mulighed for at se de dele af kirken der normalt ikke er tilgængelige og dels nyde udsigten fra tårnet, som man normalt ser op på.

Vi håber naturlig vis på en stor deltagelse. Programmet for arrangementet bliver sendt ud pr. mail og kan også ses på vor hjemmeside.

I kan tilmelde jer i aften hos Hanna eller via mail og hjemmeside.

I en løs skitse har vi et medlemsmøde med Planafdelingen og tænker også lidt på en byvandring i RandersUgen. Vi er åbne for ideer!

Senere i aften vil Bent Olesen fortælle os om Tøjhushavekvarterets ældste historie.

Til slut en tak til vore sponsorer: Hvids Grafiske og Flemming Bülow for deres støtte til udgivelsen af vort nyhedsbrev.

TAK!